Ала деза. Валарг хи т1ехь хилла тасадалар нохчаша дика кечам бина дара. Паччахьан эскарш шайн ма-хуьллу х1илла дан г1оьртира, амма цуьнах г1уллакх ца хилира. Суьйра коьртера баккхийчу ницкъашца араваьлла инарла Галафеев Чеченахула Чахкара а веана, ша лома воьду а моттийтина, Г1ойт1ахьа д1авирзира. Хьун юккъехь доьду эскар ца гахь а, т1аьхьайисинчу лорах и стенга дахана хаа хала дацара. Оьрсийн цхьана яздархочо дика аьлла шайн Нохчийчохь долчу т1еман хьелах: «Нохчийчохь паччахьан эскарш т1ехь лаьтташ доллу меттиг вайн ю, уьш жимма меттах довллушехьа цигахь нохчий хуьлу». «Тхан отряд ша хинкема санна д1айоьду, цунна т1аьхьа лар ца юьсу, я дагалецамаш а», – бохуш яздо Кавказан т1еман историка В. А. Поттос.